Раионк аԥсҭазаараҟынтә: Багаҭелиаԥҳа Тҟәарчал ацхыраара лас аусура иазкны
18:14 19.01.2022 (ирҿыцуп: 18:56 19.01.2022)
Тҟәарчалтәи араионтә хәшәтәраҭа ацхыраара лас афельдшерцәа ргәыԥ аиҳабы Илона Багаҭелиаԥҳа арадио Sputnik аефир аҿы еиҭалҳәеит ҿыц иаартхаз апункт аусура шеиҿкаау атәы.
"Акыр шықәса иҟамыз ацхыраара лас апункт аартуп Тҟәарчал. Амашьынақәа ныҟәалоит ақалақь аҩнуҵҟеи араион иазааигәоу ақыҭақәеи рахь. Аус руеит зԥышәа ҳараку афельдшерцәа ԥшьҩык, адиспетчерцәа хҩык. Иҳамоуп аҳақьымцәа рҭыԥқәагьы. Урҭ ҳарзыԥшуп. Амашынақәа ныҟәырцоит хҩык. Амашьынақәа ԥыҭк шырхыҵуагьы, иныҟәартә иҟоуп, иаарласны ҳазыԥшуп амашьына ҿыцгьы. Амза 11 раахыс ацхыраара роухьеит 30-ҩык рҟынӡа ауааԥсыра. Ақалақьи араиони рҿы даара ирацәаҩуп абыргцәа ачымазарақәа рацәаны измоу. Макьана ҳҭел аномер ззымдыруагьы ыҟоуп. Аҿкы чымазара змоу ацхыраара ианаҳәогьы ыҟоуп, иҟоуп ачымазара ашьҭахь еиуеиԥшым агәамбзиарақәа змоу, урҭгьы ацхыраара ианаҳәо ҟалалоит", - ҳәа еиҭалҳәеит Багаҭелиаԥҳа.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.